KYK: “Bemarking is 'n passie, nie nét 'n beroep.” - Bemarker - Solidariteit WêreldSolidariteit Wêreld
Tuis › Gildes › KYK: “Bemarking is ‘n passie, nie nét ‘n beroep.” – Bemarker
KYK: “Bemarking is ‘n passie, nie nét ‘n beroep.” – Bemarker
Vrydag | 12 April | 2019
Wanneer jy ’n loopbaan in bemarking kies, moet jy gereed wees vir die avontuur van jou lewe – een met vele fasette om by al die verskillende aspekte van die beroep aan te pas. Dit kan wissel van ʼn week gevul met opwindende afsprake en koffiewinkelvergaderings, tot ʼn rustige week waarin jy jou besig hou met administrasie en papierwerk.
“’n Bemarker het die mag om ’n maatskappy se superheld te wees – iemand wat ’n maatskappy se handelsmerk wêreldwyd kan versprei om daarvan ’n groot sukses te maak. Maar dan kan die verkeerde bemarker ook ’n maatskappy se grootste fout wees wat groot finansiële verliese en teleurstelling beteken,” sê Dewald Rosema, ’n bemarker en die mede-eienaar van onder meer DigitalFlyer, ʼn eenstopbemarkingswebblad wat aan besighede hulp verleen met bemarking.
“Deesdae is betroubaarheid die belangrikste eienskap wat ʼn besigheidseienaar in ʼn bemarker soek. Ons lewe nie meer in ʼn tyd waar jy as bemarker bloot net ʼn mooi prentjie op ʼn advertensiebord en ʼn oulike praatjie op ʼn plaaslike radiostasie kan verkoop nie. Die wêreld van bemarking is deur die koms van sosiale media heeltemal omgeswaai, en vandag gaan dit veel eerder oor betroubaarheid en buite-die-boks-kreatiwiteit. Jy moet met jou diens aan ʼn maatskappy kan volhou,” het Rosema vanuit sy tuiskantoor in Wapadrand, Pretoria, gesê.
Indien jy ʼn beroep in bemarking oorweeg, kyk gerus na die video bo. Rosema gee daadwerklike wenke en raad oor hoe om aan te pas by dié industrie wat die afgelope ruk baie verander het:
** Voel jy jou beroep is iets besonders om oor te skryf? Laat weet gerus by mia@solidariteit.co.za en laat #OpReisSaamMetMia kom kuier!
Video: Mia Slabbert